Lesersbrief: Wat ŉ lekker plek!French Toast in StandertonFoto: Maroela Media Maroela Media het vir die eerste keer besluit om ons lekker, eg Afrikaanse en kreatiewe produkte soos blikbekers, T-hemde, ketties en bordspeletjies, op ŉ rak in ŉ regte egte winkel te koop aan te bied. Dié produkte is gewoonlik net in ons aanlyn winkel, Die Koöperasie, beskikbaar. Nadat ons ‘n berig hieroor gepubliseer het, het Oom Doors uit Standerton vir ons dié brief aangestuur. -Red Ek ry Vrydagmôre soos elke Vrydag op in Piet Retiefstraat (nou Beyers Naudestraat) om vir die kinders te gaan môresê voor ek vendusie toe gaan, soos ek die afgelope vyftig jaar al doen. Vanoggend is dit reënerig, die robot op die hoek van Beyers Naude en Handelstraat is rooi, ek ry stadiger om te stop en my oog vang die winkelvenster waarop daar “French Toast” geskryf staan. Dadelik gaan my gedagtes 20 jaar terug toe ek nog elke Vrydagoggend, voor ek vendusie toe gegaan het, by my vriend Kalie by Rex Kafee gaan kuier het. Hier het ek altyd boerebrekfis gaan eet saam met ŉ regte koppie boeretroos. Ná my verfrissende ete en goeie geselskap van die ander manne wat bygekom het, groet ek almal en ry stadig vendusiekrale toe. Die meeste van die strate was toe nog grondstrate sonder enige slaggate. Só het dit vir jare aangegaan totdat Kalie nie meer die Rex Kafee kon hanteer nie, aangesien die ouderdom hom ook ingehaal het. Van daardie dag af het my Vrydagroetine heeltemal verander. Op pad terug huis toe, terug vanaf die vendusie, ry ek weer verby die winkel en sien nou vir die eerste keer die tafeltjies op die stoep en besluit om te gaan kyk hoe dit binne lyk. My moed begewe my om alleen in te gaan en ek besluit om vir Marie te gaan haal. Dit het baie praat van my kant af gekos om haar te oorreed om saam te kom (want jy moet onthou vrouens gaan nêrens sonder dat hulle “gepaint en gepolish” het nie). Gelukkig het ek reg voor die plek parkering gekry. Met die intrapslag het ek sommer geweet dat dit die soort plek is waarvan Marie gaan hou. Sy was nog al die tyd maar ŉ bietjie “upstairs” en het nie altyd saam met my na my plekke toe gegaan nie. Ons het by ŉ mooi versierde tafeltjie gaan sit en is dadelik in Afrikaans welkom geheet en die spyskaart is voor ons neergesit. Die kos op die spyskaart was nie my kos nie, maar ek kon dadelik sien dat Marie baie beïndruk was met dit wat sy gesien het. Weet jy hoe lekker dit was om net ŉ tydjie saam met my vrou te kon sit en gesels en te kan sien hoe sy die atmosfeer van die plek geniet?! Van daardie dag af het my Vrydagroetine weer verander. Elke Vrydagmiddag ná die vendusie het ek Marie gaan haal (sonder enige oorreding), reeds netjies aangetrek vir die uitstappie. Ons het Franse musiek geluister, lekker geëet en gesels oor die dae toe die kinders nog klein en ons nog jonk was. Groete Oom Doors *As jy dus volgende keer deur Standerton ry, of dalk in die dorp of die omgewing woon, gaan loer gerus in by French Toast in Beyers Naudestraat. Drink ŉ koppie koffie, bestel een van die spesiale aanbiedings op die swartbord teen die muur, en snuffel deur die Koöperasie-rak om ŉ ietsie vir elkeen in die gesin aan te skaf voor jy huiswaarts keer.